b'\n_START_ARTICLE_\nQueviures M\xc3\xbarria\n_START_SECTION_\nDescripci\xc3\xb3\n_START_PARAGRAPH_\nEstabliment que ocupa el local de la cantonada esquerra de la planta baixa de l\'edifici afrontat al carrer Roger de Ll\xc3\xbaria i al carrer Val\xc3\xa8ncia. Conserva el disseny original de l\'exterior. El conjunt est\xc3\xa0 definit per un frontis continu aplacat a tota l\'amplada i al\xc3\xa7ada del local, que arrodoneix l\'aresta, amb una composici\xc3\xb3 amb tres franges horitzontals. Disposa de tres obertures: dues al xamfr\xc3\xa0 i una al carrer Roger de Ll\xc3\xbaria. A les dues obertures dels extrems el tancament vidrat t\xc3\xa9 un emmarcament met\xc3\xa0l\xc2\xb7lic amb porta central i els aparadors laterals amb s\xc3\xb2col en continu\xc3\xaftat amb el dels brancals. La porta de Roger de Ll\xc3\xbaria queda anul\xc2\xb7lada i la del xamfr\xc3\xa0 conserva el tirador. A l\'obertura central, el s\xc3\xb2col de vidre pintat per darrere t\xc3\xa9 la publicitat del Licor Chartreuse i l\'aparador amb les lleixes de vidre amb muntures met\xc3\xa0l\xc2\xb7liques. Als quatre brancals, amb el s\xc3\xb2col de marbre, els plafons amb marc de fusta esculpida i vidre pintat pel darrere amb publicitat de begudes catalanes. Segurament originals s\xc3\xb3n el de l\'esquerra de "Vinos de Alella" signat per J. Pedr\xc3\xb3 Rosell\xc3\xb3n 286, i el de l\'aresta que reprodueix un dels cartells dissenyat per Ram\xc3\xb3n Casas l\'any 1898 per An\xc3\xads del Mono i signat per Turon Moya. Aquest cartell est\xc3\xa0 protegit per un vidre blindat que va aconseguir Joan M\xc3\xbarria a un artes\xc3\xa0 de l\'Escola Massana i incorpora un ferro forjat amb forma de branca. Com a llinda hi ha el calaix continu recolzat sobre les cartel\xc2\xb7les de fusta amb el marc de fusta motllurada i els plafons de vidre amb el r\xc3\xa8tol pintat per darrere reproduint la tipografia utilitzada el 1943._NEWLINE_A l\'interior, l\'espai de la venda t\xc3\xa9 dos pilars de fosa amb un conjunt de mobles anteriors al 1964. A la paret de la fa\xc3\xa7ana hi ha portes vidrades per als aparadors exteriors i als brancals, vitrines i el taulell de la caixa. Les prestatgeries que cobreixen les altres parets tenen una cornisa recta amb un tram m\xc3\xa9s al\xc3\xa7at a cada pany, amb un fris decorat amb rebaix geom\xc3\xa8tric, amb calaixera inferior i un sector aplacat de marbre, a l\'aresta esquerra, amb les aixetes per a vendre l\'oli. Tamb\xc3\xa9 es conserva un rellotge de paret de a la dreta i un petit mostrador de fusta amb el sobre de marbre.\n_START_SECTION_\nHist\xc3\xb2ria\n_START_PARAGRAPH_\nFundat el 1898 i batejat com La Pur\xc3\xadssima, en refer\xc3\xa8ncia a l\'esgl\xc3\xa9sia hom\xc3\xb2nima situada al seu costat, en un principi la seva funci\xc3\xb3 era la de torrador de caf\xc3\xa8 i f\xc3\xa0brica de neules. Cap el 1916 passa a mans de Juan Soler que obre una botiga de productes de qualitat fins que la posa a la venda el 1929. Finalment, Josep M\xc3\xbarria va agafar la botiga l\'any 1943 i ja havia treballat als colmados Sim\xc3\xb3 i al Colmado Qu\xc3\xadlez que durant tres anys va llogar juntament amb Juli\xc3\xa0 Qu\xc3\xadlez. Aquesta botiga \xc3\xa9s, actualment, l\'\xc3\xbanica de les sorgides a principis del segle XX a Barcelona que encara conserva, a la fa\xc3\xa7ana, els r\xc3\xa8tols i anuncis realitzats en vidre tintat al foc. En aquest aspecte, les m\xc3\xa9s representatives s\xc3\xb3n els anuncis de les empreses An\xc3\xads del Mono i Codorniu, que s\xc3\xb3n c\xc3\xb2pies de l\'\xc3\xa8poca de cartells originals del pintor Ramon Casas. Al seu interior tamb\xc3\xa9 es conserven un rellotge d\'\xc3\xa8poca, mobles de caoba i pi, aix\xc3\xad com el taulell original.'